**De la prefață la cuprins**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mai depăn azi câte-un poem în palmă

Și-mi amintesc de nopțile de mai

Când ne-ascundeam să ne iubim sub talmă

Iar înspre zori te imploram să stai

Cu mine-n fantezii încă o vară,

Să te sărut pe talpa unui vis

Ca doi copii ce pentru prima oară

Treceau de la prefață la cuprins.

Mai depăn azi câte-un poem cu rimă

Din dimineața ce-a urmat atunci

Când am simţit că noaptea se comprimă

Deși-ncălcasem numai trei porunci.

- S-au derulat cu-ngăduință anii,

Ne-au sărutat pe tample-atâtea ploi

Şi-au înflorit a dragoste castanii,

Când m-ai luat de mână. Amândoi

Ne-am fost când lege, când nelegiure,

Pereche-nepereche în poem,

Tu ai făcut recurs pentru iubire,

Eu, binecuvântare şi blestem,

Te aşteptam în templele albastre

Să împletim lumina într-un vers,

I-am fost loiali mereu poveştii noastre,

Doi inocenţi care-au trăit „pe(r)vers”.

Ioan Grigoraș Liliana Trif